ኢትዮጵያና ግብጽ በህዳሴ ግድብ ዙሪያ ሰላማዊ መፍትሄ ማግኘት እንደሚችሉ ተመለከተ
በታላቁ የህዳሴ ግድብ ግንባታ ዙሪያ ኢትዮጵያና ግበጽ ሰላማዊ መፍትሄ ላይ ሊደርሱ እንደሚችሉ የቀድሞ የአሜሪካ አምባሳደር በኢትዮጵያ ተናገሩ፡፡አምባሳደር ዴቪድ ሺን ከኢራኑ የቴሌቪዠን ጣቢያ ፕሬስ ቲቪ ጋር ባደረጉት ቃለ ምልልስ እንደተናገሩት በአገራቱ መካከል ያለው አለመግባባት በሰላማዊ መንገድ ሊፈታ የሚችል ነው፡፡“እስከማውቀው ድረስ በውሃ ምክንያት ብቻ የተነሳ ጦርነት የለም፡፡ በሁለቱ አገራት መካከል ያለው አለመግባባትም የመጀመሪያን ጦርነት ይፈጥራል ብዬ አልገምትም” ሲሉ አምባሳደር ሺን አስተያየታቸውን ሰጥተዋል፡፡ሁለቱ አገራት ልዮነታቸውን በምክክር፣ በውይይትና በግልጽነት ሊፈቱት እንደሚገባ ያስገነዘቡት አምባሳደሩ በዚህ ላይ የአሜሪካ ሚና የማማከር እንጂ አለመግባባቱን የመዳኘት መሆን የለበትም ብለዋል፡፡ በተለይ በግበጽ በኩል ሰፊ የተሳሳተ ግንዛቤ በመኖሩ ምክንያት በተለይ ባለፈው ወር ስሜታዊነት የተንፀባረቀበት አስተያየቶች መሰማታቸውን ያስታወሱት አምባሳደር ሺን ግድቡ ለኃይል ማመንጫ አስከዋለ ድረስ የውሃው ፍሰት መጠን ሳይቀንስ ከዚህ ቀደም በነበረው መንገድ ለታችኛው ተፋሰስ አገራት እንደሚደርስ መረዳት ይገባል ብለዋል፡፡ግድቡ ሊያስከትል የሚችለውን ተፅዕኖ ለመመርመር በኢትዮጵያ፣ ግብጽና ሱዳን የተቐቐመው የዓለም አቀፉ የባለሙያዎች ቡድን ጥናት ውጥት መሰረት ግድቡ በታችኛው ተፋሰስ አገራት ላይ የሚያደርሰው ጉልህ ጉዳት የለም፡፡